Anna Bogali-Titovets

**Anna Ivanovna Bogali-Titovets** (vene keeles Анна Ивановна Богалий-Титовец; sündinud 12. juunil 1979 Vologdas) on Venemaa laskesuusataja. Ta on kahekordne olümpiavõitja ja kolmekordne maailmameister.

Esimest korda osales Bogali-Titovets laskesuusatamise MM-il 2001. aastal Sloveenias Pokljukas. Kohe eraldistardist sõidus õnnestus tal saada 5. koht ja teatenaiskonnaga tulla maailmameistriks. Teatenaiskonnas sõitis ta teist vahetust, olles oma naiskonna parim laskja (ainult üks möödalask).

2002. aasta taliolümpiamängudel USA-s Salt Lake Citys osales Bogali-Titovets sprindis, kus sai 18. koha, ja jälitussõidus, kus sai 19. koha. Teatenaiskonda teda ei arvatud.

2003. aasta laskesuusatamise maailmameistrivõistlused toimusid tema kodumaal Hantõ-Mansiiskis. Bogali-Titovets osales üksnes eraldistardist sõidus, kus sai 39. koha, teatenaiskonda ta ei pääsenud.

Läbilöök maailma tippu toimus 2004. aasta MM-il Saksamaal Oberhofis. Eraldistardist sai ta 10. koha, sprindis koguni hõbemedali norralase Liv Grete Poirée järel (ainsana esiviiekümnes laskis ta puhtalt), jälitussõidus pronksmedali Poirée ja sakslase Martina Becki järel ning ühisstardis 14. koha. Venemaa naiskond saavutas hõbemedali Norra järel ja Bogali-Titovets sõitis selles kolmandat vahetust, olles oma naiskonna parim laskja (ainult 1 möödalask).

2005. aasta MM-il Austrias Hochfilzenis saavutas Bogali-Titovets eraldistardis ja sprindis 7., jälitussõidus 5. ja ühisstardis 19. koha. Teatenaiskonnas sõitis ta kolmandat vahetust, tabas ainsana oma vahetuses ja Venemaa naiskonnas kõik märgid ning aitas Venemaal maailmameistriks tulla. Selle aasta MM segateatevõistluses toimus Hantõ-Mansiiskis ja Venemaa saavutas kaksikvõidu. Bogali-Titovets sõitis duubelvõistkonna avavahetust ega teinud ühtki möödalasku.

2006. aasta taliolümpiamängudel Itaalias Torinos oli Bogali-Titovets eraldistardis 35. kohal. Siiski arvati ta teatenaiskonda, kus ta avavahetuses tegi ühe möödalasu ja aitas naiskonna olümpiavõitjaks. Samal aastal toimus segateatevõistkondade MM Pokljukas. Bogali-Titovets sõitis taas avavahetust ja kuigi ta tegi 2 möödalasku, oli ta ometi avavahetuse täpseim laskja. Venemaa tuli taas maailmameistriks.

2007. aasta laskesuusatamise maailmameistrivõistlused toimusid Itaalias Anterselvas. Bogali-Titovets jäi eraldistardis 51. kohale. Siiski arvati ta teatenaiskonda, kus sõitis avavahetust ja tegi 3 möödalasku. Venemaa naiskond jäi alles 7. kohale.

2010. aasta taliolümpiamängudel Kanadas Vancouveris tuli Bogali-Titovets eraldistardis 25. kohale. Ta arvati teatenaiskonda, kus sõitis teist vahetust ja tegi 2 möödalasku. Venemaa suutis olümpiavõitu kaitsta.

## Saavutused

### [[nüüdisaegsed olümpiamängud|Olümpiamängud]]el
* 2006  Torinos
**  **olümpiavõitja** 4×6 km teatesõidus
* 2010  Vancouveris
**  **olümpiavõitja** 4×6 km teatesõidus

### [[Laskesuusatamise maailmameistrivõistlused|Maailmameistrivõistlustel]]
* 2001  Pokljukas
**  **maailmameister** 4×7,5 km teatesõidus
* 2004  Oberhofis 
**  hõbemedal 7,5 km sprindis
**  hõbemedal 4×6 km teatesõidus
**  pronksmedal 10 km jälitussõidus
* 2005  Hochfilzenis 
**  **maailmameister** 4×6 km teatesõidus
**  hõbemedal 4×6 km segateatesõidus
* 2006  Pokljukas 
**  **maailmameister** 4×6 km segateatesõidus 

### [[Maailma karikavõistlused laskesuusatamises|Maailma karikasarjas]]

Anna Bogali-Titovets osales MK-sarjas esimest korda 2000. aasta lõpus. Sel hooajal toimusid esimesed kümmekond MK-etappi Anterselvas. Hooaja avaetapil saavutas ta 34. ja teisel etapil sprindis 56. koha. Järgmisel sprindietapil oli ta juba 13. ja jälitussõidus samal kohal. Järgmisel eraldistardietapil saavutas ta juba 4. koha, aga see jäigi hooaja parimaks, alles hooaja teisel poolel suutis ta Salt Lake Citys seda korrata.

Esimest korda jõudis ta MK-etapil esikolmikusse 2004. aasta algul Pokljukas. See oli ühisstardist peetud MK-etapp, mille ta võitis.

Ta tuli maailma karikasarjas 2000./01. aastal 18., 2001./02. aastal 16., 2002./03. aastal 24., 2003./04. aastal 5., 2004./05. aastal 15., 1005./06. aastal 23., 2006./07. aastal 41. ja 1009./10. aastal 28. kohale.

Ta on 26. aprilli 2010 seisuga osalenud 125 maailma karikasarja etapil ja jõudnud esikolmikusse 11 korda, neist kolm etappi on ta võitnud.

## Vaata ka
*Laskesuusatamine 2002. aasta taliolümpiamängudel
*Laskesuusatamine 2006. aasta taliolümpiamängudel
*Laskesuusatamine 2010. aasta taliolümpiamängudel

## Välislingid

* Anna Bogali-Titovets IBU kodulehel
* Anna Bogali-Titovets Venemaa laskesuusatamise föderatsiooni kodulehel
* Anna Bogali-Titovets <span style="color:blue;">BIA</span><span style="color:red;">STAT</span><span style="color:black;">.COM</span> kodulehel
* Anna Bogali-Titovets <span style="color:gray;">'''biathlon.com.ua'''</span> kodulehel
* Anna Bogali-Titovetsi intervjuu ajakirjale Лыжный Спорт (vene keeles)